EIROPAS KOMISIJA Briselē, 17.10.2018 COM(2018) 697 final KOMISIJAS ZIŅOJUMS EIROPAS PARLAMENTAM, PADOMEI, EIROPAS EKONOMIKAS UN SOCIĀLO LIETU KOMITEJAI UN REĢIONU KOMITEJAI Pārskats par kopsavilkuma ziņojumu, kurā apskatīta Regulas (ES) Nr. 649/2012 par bīstamo ķīmisko vielu eksportu un importu darbība {SWD(2018) 438 final}



Izmantotās abreviatūras BR Biocīdu regula CLP Klasificēšanas, marķēšanas un iepakošanas regula CN Kombinētā nomenklatūra CUS Muitas savienība un statistika DNA Izraudzītā valsts iestāde ECHA Eiropas Ķimikāliju aģentūra ePIC Regulas (EK) Nr. 649/2012 piemērošanai izmantotā lietotne ES Eiropas Savienība FRA Galīgā reglamentējošā darbība NEA Valsts izpildes iestāde ESAO Ekonomiskās sadarbības un attīstības organizācija PIC Iepriekš norunāta piekrišana PPPR Augu aizsardzības līdzekļu regula RK Roterdamas konvencija REACH Ķimikāliju reģistrēšanas, vērtēšanas, licencēšanas un ierobežošanas regula RIN Atsauces identifikācijas numurs SDS Drošības datu lapa





1.Ievads 1.1.PIC regula Ar Regulu (ES) Nr. 649/2012 (“PIC regula”) īsteno Roterdamas konvenciju par iepriekš norunātas piekrišanas procedūru (PIC) attiecībā uz dažām bīstamām ķīmiskām vielām un pesticīdiem starptautiskajā tirdzniecībā, kas pieņemta 1998. gadā un ko Eiropas Savienība ratificēja 2002. gadā. Regulas mērķis ir veicināt atbildības dalīšanu un sadarbību bīstamo ķīmisko vielu starptautiskajā apritē un aizsargāt cilvēku veselību un vidi no iespējama kaitējuma, sekmējot informācijas apmaiņu par bīstamu ķīmisku vielu īpašībām, izveidojot Savienībā lēmumu pieņemšanas procesu par minēto vielu importu un eksportu un izplatot lēmumus konvencijas pusēm un citām valstīm (1. pants). PIC regulu piemēro ķīmiskajām vielām, uz kurām attiecas Roterdamas konvencijas PIC procedūra, un rūpnieciskajām ķīmiskajām vielām (ko izmanto profesionāļi un patērētāji) un pesticīdiem (tostarp biocīdiem), kuri ir aizliegti vai stingri ierobežoti ar Savienības tiesību aktiem veselības un vides apsvērumu dēļ. Regula uzliek pienākumus uzņēmumiem, kas vēlas eksportēt šādas ķīmiskās vielas uz trešām valstīm, neatkarīgi no tā, vai tās ir Roterdamas konvencijas puses. Uz eksportu attiecas dažādas prasības, kas atkarīgas no tā, kurā regulas I pielikuma daļā ķīmiskās vielas iekļautas: par I pielikuma 1. daļā uzskaitītajām ķīmiskajām vielām ir jāsniedz eksporta paziņojumi importētājvalsts iestādei; par I pielikuma 2. un 3. daļā uzskaitītajām ķīmiskajām vielām ir jāsniedz eksporta paziņojumi un jāsaņem importētājvalsts iestādes nepārprotama piekrišana, ja vien uz tām neattiecas konvencijā paredzētā PIC procedūra un tās netiek eksportētas uz konvencijas pusi, kas ir devusi pozitīvu atbildi par importu, vai uz valsti, kura ir atteikusies no savām tiesībām saņemt paziņojumus. Šie pienākumi attiecas arī uz maisījumiem, kuri satur regulas I pielikumā uzskatītās vielas tādā koncentrācijā, kādā kļūst piemērojami Klasificēšanas, marķēšanas un iepakošanas (CLP) regulā (Regula (EK) Nr. 1272/2008) noteiktie marķēšanas pienākumi, un arī uz dažiem izstrādājumiem. PIC regula arī uzliek Komisijai pienākumu informēt Konvencijas sekretariātu par galīgām reglamentējošām darbībām (FRA), ar ko Savienībā aizliedz vai stingri ierobežo kādu ķīmisku vielu, kura pieder kādai konvencijas lietojuma kategorijai (rūpnieciskas ķīmiskās vielas vai pesticīdi). Ķīmiskās vielas, par kurām jāsniedz šāds paziņojums, ir uzskaitītas PIC regulas I pielikuma 2. daļā. FRA paziņojuma mērķis ir informēt citas konvencijas puses par potenciālajiem riskiem no šādu vielu lietojuma, un uz šā paziņojuma pamata ķīmiskās vielas iekļauj konvencijas III pielikumā. Attiecībā uz ķīmiskajām vielām, kuras uzskaitītas I pielikuma 3. daļā (kas atbilst konvencijas III pielikumam), Komisija ciešā sadarbībā ar dalībvalstīm un uz Savienības tiesību aktu pamata sagatavo lēmumu par importu, kurā norāda, vai un kādos apstākļos konkrēto ķīmisko vielu var importēt Savienībā. Arī to nosūta Konvencijas sekretariātam. 1.2.Ziņošanas kārtība PIC regulas 22. pantā ir noteikts, ka Komisijai reizi trijos gados ir jāziņo par regulas sakarā paveikto un ir jāsagatavo kopsavilkuma ziņojums par PIC regulas izpildi, iekļaujot tajā: ·dalībvalstu saskaņā ar 22. panta 1. punktu iesniegto informāciju par to, kā darbojas šajā regulā paredzētās procedūras, tostarp muitas kontroles, pārkāpumu, sankciju un korektīvo darbību procedūras; ·Eiropas Ķimikāliju aģentūras (ECHA) saskaņā ar 22. panta 1. punktu iesniegto informāciju par to, kā darbojas PIC regulas procedūras. Šis ziņojums ir pirmais ziņojums par šo PIC regulu, un tas aptver pirmos trīs īstenošanas gadus, kas pagājuši kopš PIC regula kļuva piemērojama (2014–2016). Lai no dalībvalstīm savāktā informācija būtu konsekventa, ar Komisijas 2016. gada 14. aprīļa Īstenošanas lēmumu (ES) 2016/770 izraudzīto valsts iestāžu (DNA) vajadzībām tika izveidots vienots ziņošanas formāts. Līdzīgā kārtā ar Komisijas 2016. gada 7. jūlija Īstenošanas lēmumu (ES) 2016/1115 tika pieņemts arī Aģentūras ziņojumiem izmantojamais ziņošanas formāts.

Dalībvalstīm un Aģentūrai ziņojumi bija jāiesniedz līdz 2017. gada 31. maijam, bet ziņošanas process aizkavējās. Aģentūras ziņojums tika saņemts 2017. gada 18. jūlijā, bet no dalībvalstīm pēdējā ziņošanas anketa tika saņemta tikai 2017. gada 5. oktobrī. Šis ziņojums ir pārskats par kopsavilkuma ziņojumu, kas prasīts PIC regulas 22. pantā, un tajā ir apkopoti no Komisijas, Aģentūras un dalībvalstu ziņojumiem izdarītie konstatējumi. Šis ziņojums sniedz ieskatu par to, kā PIC regula īstenota 2014.–2016. gadā. 2.PIC regulas pārvaldība 2.1.Visas dalībvalstis ir izraudzījušās valsts kompetento iestādi Saskaņā ar PIC regulas 4. pantu katrai dalībvalstij ir jāizraugās iestāde vai iestādes (“izraudzītās valsts iestādes” (DNA)), kam jāveic PIC regulā noteiktās administratīvās funkcijas. DNA ir nozīmīga loma eksporta paziņošanas procedūrā, jo tās: pārbauda eksporta paziņojumu atbilstību un nosūta tos Aģentūrai; apstrādā lūgumus sniegt nepārprotamu piekrišanu un lemj par atteikšanos no savām tiesībām; apstrādā īpašā atsauces identifikācijas numura (RIN) pieprasījumus; un informē Komisiju par valsts līmenī pieņemtajiem lēmumiem aizliegt vai stingri ierobežot kādu ķīmisko vielu. Regulas 10. pantā DNA ir noteikti arī ziņošanas pienākumi, piemēram, informēt Aģentūru par I pielikumā uzskaitīto ķīmisko vielu tirdzniecību. DNA ir arī atbildīgas par informācijas sniegšanu importētājvalstīm pēc to pieprasījuma, un tādējādi tās sekmē informācijas apmaiņu par ķīmiskajām vielām un sadarbojas tehniskās palīdzības sniegšanā. Dalībvalstis ir izraudzījušas 35 šādas iestādes. Vairumā dalībvalstu (22) ir tikai viena DNA, bet sešas valstis ir izraudzījušās divas vai trīs iestādes. DNA lielākoties ir ministrijas vai aģentūras, kuras pārzina tādas jomas kā vide, ķīmiskās vielas un veselība vai veselība un drošums. Dalībvalstis, kurās ir vairākas DNA, parasti sadala to pienākumus tā, ka viena DNA pārrauga rūpnieciskas ķīmiskās vielas, bet otra — pesticīdus. Resursi, kas nepieciešami PIC regulas īstenošanai dalībvalstīs, jo īpaši cilvēkresursi, ir atkarīgi no apstrādāto eksporta paziņojumu un nepārprotamas piekrišanas pieprasījumu skaita. Dalībvalstu iesniegtie rādītāji par cilvēkresursiem, kas DNA strādā ar PIC jautājumi, svārstās no 0,1 pilnslodzes ekvivalenta (FTE) dalībvalstīs, kurās ir maz apstrādājamu eksporta paziņojumu, līdz 2 FTE dalībvalstīs, kurās ir lielākais eksporta paziņojumu skaits. 2.2.Aģentūras noslodze ir bijusi lielāka, nekā tika gaidīts pirms regulas stāšanās spēkā Aģentūrai ir centrālā persona, kas nodrošina eksporta paziņošanas procedūras pienācīgu darbību, proti, tā: ·reģistrē eksporta paziņojumus, pārbauda to pilnīgumu un pārsūta tos importētājvalsts DNA (8. panta 2. punkts); ·nosūta otru eksporta paziņojumu, ja 30 dienu laikā pēc pirmā paziņojuma nosūtīšanas nav saņemts saņemšanas apstiprinājums no iestādes trešā valstī (8. panta 3. punkts); ·dara pieejamus visām ES DNA eksporta paziņojumus, kas saņemti no trešo valstu DNA (9. panta 1. punkts); ·apstiprina trešo valstu iesniegto eksporta paziņojumu saņemšanu (9. panta 1. punkts);

·nosūta atgādinājumu par nepārprotamas piekrišanas pieprasījumu, ja 30 dienu laikā no sākotnējā pieprasījuma nav saņemta atbilde no iestādēm trešā valstī; nosūta otru atgādinājumu vēl pēc 30 dienām, ja atbilde joprojām kavējas (14. panta 6. punkts); ·atbalsta ES DNA un Komisiju, vērtējot atteikšanos no savām tiesībām atbilstīgi 14. panta 6. punktam un 14. panta 7. punktam; ·katru gadu vāc, apkopo un publicē no DNA saņemtos datus par eksportēto un importēto ķīmisko vielu daudzumu (10. panta 3. punkts). Aģentūra ir atbildīga par eksporta paziņojumu un importētājvalstu sniegto nepārprotamo piekrišanu apstrādei vajadzīgās lietotnes (ePIC) izstrādi un uzturēšanu. Turklāt tā sniedz palīdzību un tehniskus un zinātniskus norādījumus nozarei, ES dalībvalstu un trešo valstu DNA un Eiropas Komisijai (6. pants). Kā uzsvērts Aģentūras ziņojumā, eksporta paziņojumu skaits ir audzis un pārsniedz prognozēto ikgadējo 10 % pieaugumu, kas nozīmē lielāku darba slodzi, nekā gaidīts, un to, ka DNA (gan ES valstu, gan trešo valstu) atbalstīšana paņem vairāk laika. Atbalsta sniegšana ES un trešo valstu DNA prasa 30–40 % no darbinieku laika. Eksporta paziņojumu skaita pieauguma dēļ bija arī jāuzlabo PIC lietotne, piemēram, jāpalielina dažu procesu automatizācija, lai nozares lietotājiem un iestādēm atvieglotu darbu un tādējādi palīdzētu tiem ievērot tiesību aktos noteiktos termiņus. 2014 2015 2016 Aplēstais paziņojumu skaits 4000 4300 6300 Faktiskais paziņojumu skaits 4575 5460 7967 Aģentūra ir norādījusi, ka pašreizējais darba apjoms apstiprina minēto tendenci un ka būs vajadzīgi papildu cilvēkresursi un finanšu līdzekļi, lai tā varētu tikt galā ar šo papildu slodzi. 2.3.Komisija, Aģentūra un DNA uzskata, ka koordinācija starp ES un valsts iestādēm bijusi sekmīga Dalībvalstis pārsvarā uzskata, ka koordinācija starp DNA un Komisiju un starp DNA un Aģentūru bijusi apmierinoša. Vairākas DNA augsti novērtēja Komisijas un Aģentūras sniegto atbalstu, norādot, ka atbalsts tika sniegts ātri un kvalitatīvi. Arī Aģentūras vērtējumā kopdarbs ar DNA bijis sekmīgs, tai skaitā domstarpību izskatīšanas gadījumos. Tāpat arī Komisijas ieskatā sadarbība ar DNA ir bijusi sekmīga, un tā kā īpaši noderīgas atzinusi DNA pārstāvju sanāksmes, kuras notiek divas reizes gadā un kurās apspriež ar PIC saistītos jautājumus. Aģentūra vērtēja, ka kopdarbs ar Komisiju bijis apmierinošs, taču norādīja uz dažām jomām, kurās vajadzīgi uzlabojumi, piemēram, FRA paziņojumu sagatavošana, sanāksmju sagatavošana, 14. panta 6. punkta un 7. punkta īstenošana un pielikumu atjaunināšanas procedūra. Arī Komisijas ieskatā sadarbība ar Aģentūru bijusi apmierinoša, un tā norādīja, ka regulāri notiek informācijas apmaiņa par zinātniskiem, tehniskiem un juridiskiem jautājumiem, kas aktualizējas īstenošanas gaitā, jo īpaši saistībā ar noteikumu juridisko interpretāciju un praktisko īstenošanu. 3.PIC regulas I pielikuma atjauninājumi Saskaņā ar 23. pantu Komisija I pielikumā iekļauto ķīmisko vielu sarakstu pārskata vismaz vienreiz gadā, pamatojoties uz izmaiņām Savienības tiesību aktos un jo īpaši REACH regulā, Biocīdu regulā (BR) un Augu aizsardzības līdzekļu regulā (PPPR), kā arī konvencijas izmaiņām. PIC regulas pielikumus groza ar Komisijas pieņemtiem deleģētajiem aktiem.

Pārskata periodā I pielikuma 1. daļā tika iekļauta 21 viela, bet 2. daļā — 10 vielas. No tām 12 vielas iekļāva pēc tam, kad uz PPPR pamta tika pieņemts aizliegums tās izmantot kā pesticīdus, bet 9 — pēc to iekļaušanas REACH regulas XVII pielikumā. Savukārt I pielikuma 3. daļā pēc iekļaušanas Roterdamas konvencijas III pielikumā iekļāva 7 vielas. Deleģētais akts Ķīmiskā viela I pielikuma grozījums Iekļaušanas pamats Komisijas 2014. gada 7. augusta Deleģētā regula (ES) Nr. 1078/2014, ar ko groza Regulas (ES) Nr. 649/2012 I pielikumu Azociklotīns 1. un 2. daļa PPPR Bitertanols 1. un 2. daļa PPPR Cinidonetils 1. un 2. daļa PPPR Ciklanilīds 1. un 2. daļa PPPR Ciflutrīns 1. un 2. daļa PPPR Ciheksatīns 1. un 2. daļa PPPR Etoksisulfurons 1. un 2. daļa PPPR Didecildimetilamonija hlorīds 1. daļa PPPR Oksadiargils 1. un 2. daļa PPPR Rotenons 1. un 2. daļa PPPR Varfarīns 1. daļa PPPR Azinfosmetils 3. daļa RK III pielikums Perfluoroktānsulfoskābe 3. daļa RK III pielikums Perfluoroktānsulfonāti 3. daļa RK III pielikums Perfluoroktānsulfonamīdi 3. daļa RK III pielikums Perfluoroktānsulfonili 3. daļa RK III pielikums Komisijas 2015. gada 29. septembra Deleģētā regula (ES) 2015/2229, ar ko groza Regulas (ES) Nr. 649/2012 I pielikumu 1,1-dihloretēns 1. daļa REACH 1,1,2-trihloretāns 1. daļa REACH 1,1,1,2-tetrahloretāns 1. daļa REACH 1,1,2,2-tetrahloretāns 1. daļa REACH Dibutiltīna savienojumi 1. daļa REACH Dioktiltīna savienojumi 1. daļa REACH Fenbutatīnoksīds 1. un 2. daļa PPPR Svina savienojumi 1. daļa REACH Pentahloretāns 1. daļa REACH Trihlorbenzols 1. daļa REACH Tehniskais pentabromdifenilēteris, tostarp tetrabromdifenilēteris un pentabromdifenilēteris 3. daļa RK III pielikums Tehniskais oktabromdifenilēteris, tostarp heksabromdifenilēteris un heptabromdifenilēteris 3. daļa RK III pielikums Saskaņā ar PIC regulas 11. pantu Komisijai rakstiski jāinformē Roterdamas konvencijas sekretariāts par I pielikuma 2. daļā uzskaitītajām ķīmiskajām vielām, par kurām ir jāsniedz PIC paziņojums. Pārskata periodā Sekretariātam tika iesniegti trīs paziņojumi.



Paziņošanas pamats Paziņotās ķīmiskās vielas Paziņojuma datums Komisijas Regula (EK) Nr. 73/2013 (2014) Naleds 2014. gada aprīlis Komisijas Deleģētā regula (ES) Nr. 1078/2014 Bitertanols 2016. gada oktobris Komisijas Deleģētā regula (ES) 2015/2229 Fenbutatīnoksīds 2016. gada oktobris 4.PIC regulas darbība 4.1.Izpratnes veicināšanas pasākumi un atbalsts, ko DNA un Aģentūra sniedz eksportētājiem, ir uzlabojuši PIC regulas prasību izpildi Aģentūrai eksportētājiem un importētājiem ir jāsniedz palīdzība, tehniski un zinātniski norādījumi, kā arī rīki (6. panta 1. punkts). Lai gan tas nav juridiski noteikts pienākums, vairums DNA pārskata periodā sniedza atbalstu un veica izpratnes veicināšanas pasākumus, kuru mērķauditorija bija valstu eksportētāji un importētāji. Pārskata periodā 25 dalībvalstis veica izpratnes veicināšanas un informēšanas pasākumus, kas bija paredzēti eksportētājiem un importētājiem. Vairums izveidoja īpašas tīmekļa lapas, kurās atrodama informācija par PIC regulu un atsauces uz Aģentūras tīmekļvietnēm par PIC regulu un ePIC. Savukārt 10 dalībvalstis izveidoja arī valsts palīdzības dienestus. Gandrīz visas dalībvalstis ziņoja, ka šīs darbības eksportētājiem un importētājiem palīdzēja izpildīt PIC regulas prasības. Piemēram, dažas DNA atzīmēja, ka ir palielinājies DNA saņemto eksporta paziņojumu skaits un ePIC reģistrēto uzņēmumu skaits un ir uzlabojusies 10. pantā noteikto ziņošanas pienākumu izpilde. Pārskata periodā Aģentūra publicēja norādījumus par to, kā īstenot Regulu (ES) Nr. 649/2012 par bīstamo ķīmisko vielu eksportu un importu, kā arī vairākas ePIC lietotāja rokasgrāmatas (dažādām lietotāju grupām). Aģentūra informāciju eksportētājiem un importētājiem sniedza savā tīmekļvietnē, iknedēļas e-jaunumos un savā informatīvajā izdevumā, kā arī organizēja vairākus seminārus par PIC regulu, galvenokārt saistībā ar ePIC sākotnējo izstrādi. Aģentūras ieskatā ES eksportētāju iesniegto eksporta paziņojumu skaita pieaugums un to uzņēmumu skaita pieaugums, kas īsteno PIC regulu, liecina, ka pārskata periodā izpratne par regulu un tās izpilde ir būtiski uzlabojusies, un tas daļēji panākts gan ar Aģentūras, gan ar DNA veiktajiem izpratnes veicināšanas pasākumiem.

4.2.Darba apjoms, kas saistīts ar PIC regulas īstenošanu, ir nevienmērīgi sadalīts starp dalībvalstīm Eksporta paziņojums ir PIC regulas instruments, ko valstis izmanto, lai apmainītos ar informāciju par aizliegtām vai stingri ierobežotām ķīmiskām vielām. Visiem ES bāzētajiem eksportētājiem ir jāiesniedz eksporta paziņojums savas valsts DNA, ja viņi plāno eksportēt PIC regulas I pielikuma 1. daļā uzskaitītās ķīmiskās vielas uz trešo valsti. Kad DNA šo paziņojumu ir pārbaudījusi un akceptējusi (ja nepieciešams, pēc atkārtotas iesniegšanas), to nosūta Aģentūrai, kas vēlreiz pārbauda paziņojuma atbilstību un nosūta to importētājvalsts DNA. Ja saņemšanas apstiprinājums netiek saņemts, Aģentūra paziņojumu nosūta atkārtoti. Visa procedūra tiek veikta, izmantojot ePIC, un eksportētājiem ir jāizmanto sistēmā pieejamā paziņojuma veidne. Pārskata periodā dalībvalstis akceptēja un nosūtīja Aģentūrai 15 771 eksporta paziņojumu un noraidīja 1214 paziņojumu. Apstrādāto eksporta paziņojumu skaits dažādās dalībvalstīs būtiski atšķīrās. Pārskata periodā 3 dalībvalstis neapstrādāja nevienu eksporta paziņojumu un 5 dalībvalstīm bija mazāk nekā 10 paziņojumu. Visvairāk eksporta paziņojumu apstrādāja Vācija (5196 paziņojumi), Francija (3358), Apvienotā Karaliste (1829), Itālija (1321) un Spānija (1265). Importētājvalstis, kas no Savienības saņēma visvairāk eksporta paziņojumu, bija Šveice (1044 paziņojumi), Turcija (984), Krievija (890), ASV (754) un Ķīna (601). Attiecībā uz dažiem eksporta gadījumiem, kas ir atbrīvoti no PIC regulas piemērošanas vai no prasības iesniegt eksporta paziņojumu, eksportētājiem no savas valsts DNA ir jāpieprasa īpašs atsauces identifikācijas numurs (RIN), ko norāda muitas deklarācijā, tādējādi atvieglojot muitošanu. Pārskata periodā 17 dalībvalstis akceptēja 7072 īpašā RIN pieprasījumus, kurus galvenokārt izmanto eksportam, kas ir atbrīvots no regulas piemērošanas, jo vielas paredzēts izmantot pētnieciskiem vai analītiskiem mērķiem. Savukārt 11 dalībvalstis pēdējos trijos gados nav saņēmušas nevienu šādu pieprasījumu. Visvairāk šādu īpaša RIN pieprasījumu saņēma Vācija, Apvienotā Karaliste un Beļģija (sk. 1. attēlu). 4.3.Eksportētājiem radās grūtības aizpildīt eksporta paziņojuma veidlapu Aģentūra un DNA norādīja, ka eksportētājiem bija grūtības norādīt prasīto informāciju par eksportu (piem., importētāja kontaktinformāciju) un par ķīmisko vielu paredzēto lietojumu importētājvalstī. Eksportētājiem problēmas it sevišķi radīja prasība norādīt eksportēto biocīdu paredzēto lietojumu un lietojuma kategoriju. Turklāt 12 DNA ziņoja, ka eksportētājiem radās problēmas saistībā ar kombinētās nomenklatūras (CN) un muitas savienības un statistikas (CUS) kodu pieejamību. Aģentūra ziņoja arī par problēmām saistībā ar veidlapas 6.1. iedaļu, proti, FRA kopsavilkumu un pamatojumu un spēkā stāšanās datumu, jo daži eksportētāji iesniedza neatbilstīgus apgalvojumus. Turklāt vairākas DNA un Aģentūra uzsvēra problēmas, kas saistītas ar drošības datu lapas (SDS) iesniegšanu pareizajā valodā, maisījumu eksportu un ierakstiem ePIC par ķīmiskajām grupām, kas ne vienmēr ir visaptveroši, radot neskaidrības eksportētājiem par to, vai PIC regula attiecas uz konkrēto ķīmisko vielu. 4.4.Triju gadu periodā bijis salīdzinoši liels skaits atkārtotas iesniegšanas pieprasījumu Salīdzinoši daudzos gadījumos DNA vai Aģentūra pieprasīja paziņojumu iesniegt atkārtoti. 2015.–2016. gadā tās lūdza atkārtoti iesniegt kopumā 2503 eksporta paziņojumus, no kuriem 566 atkārtotus eksporta paziņojumus pieprasīja Aģentūra (2015. gadā — 334, 2016. gadā — 232). Galvenie atkārtotas iesniegšanas iemesli bija saistīti ar paziņojuma veidlapas 6. iedaļu (FRA kopsavilkums un pamatojums, spēkā stāšanās datums) un SDS (piem., valoda vai SDS neatbilstība paziņojumam).

4.5.Eksporta paziņošanas procedūras kontekstā netika novērota būtiska kavēšanās Kaut arī dažas DNA un Aģentūra ziņoja par problēmām paziņošanas procedūras termiņu ievērošanā, novēloti apstrādāto paziņojumu skaits nav bijis liels. To paziņojumu skaits, kurus Aģentūra saņēma mazāk nekā 25 dienas pirms eksportēšanas (regulā noteiktais termiņš), veidoja 4,9 % no eksporta paziņojumu kopskaita. Savukārt Aģentūra importētājvalstīm novēloti nosūtīja 171 paziņojumu jeb 1,2 % no to paziņojumu kopskaita, kas pārskata periodā pārsūtīti importētājvalstīm. Aizkavēšanās iemesli visbiežāk bija šādi: grūtības apstrādāt eksporta paziņojumus noslogotākajā ziemas periodā, novēloti iesniegti uzņēmumu atkārtotie pieprasījumi, kā arī ar tas, ka Aģentūra novēloti saņēma paziņojumus no DNA. 4.6.No trešām valstīm saņemto eksporta paziņojumu skaits laikposmā no 2014. līdz 2016. gadam gandrīz divkāršojies Saskaņā ar 9. pantu Aģentūrai no trešām valstīm saņemtie eksporta paziņojumi ir jādara pieejami savā datubāzē, jāapstiprina to saņemšana eksportētājvalsts DNA un jāiesniedz kopija tās dalībvalsts DNA, kas saņem minēto importu. Pārskata periodā Aģentūra no trešām valstīm (galvenokārt no ASV un Šveices) saņēma 1105 eksporta paziņojumus. Laikposmā no 2014. līdz 2016. gadam paziņojumu skaits gandrīz divkāršojās. 2014 2015 2016 Kopā Saņemtie eksporta paziņojumi 209 486 410 1105 4.7.Ziņošana saskaņā ar 10. pantu noritējusi sekmīgi Regulas 10. pantā ir noteikts, ka eksportētājiem un importētājiem katra gada pirmajā ceturksnī ir jāinformē DNA par to, cik daudz PIC regulas I pielikumā uzskaitīto ķīmisko vielu iepriekšējā gadā ir eksportētas uz trešām valstīm vai importētas no tām. Eksportētājiem, iesniedzot datus DNA, ir jānorāda arī katra importētāja nosaukums un adrese. Savukārt DNA šo informāciju katru gadu nodod Aģentūrai, kas pēc tam minētos datus agregē ES līmenī un dara tos publiski pieejamus savā datubāzē. Aģentūras un DNA sniegtā informācija liecina, ka 10. pantā noteikto ziņošanas pienākumu izpildē tika konstatētas vien dažas problēmas. Aptuveni viena trešdaļa DNA ziņoja, ka eksportētāji vai importētāji informāciju iesniedza novēloti, taču šie kavējumi neietekmēja 10. pantā paredzētā ziņošanas procesa pabeigšanu. Tāpat arī Aģentūra, apkopojot dalībvalstu sniegto informāciju, saskārās tikai ar nelielu aizķeršanos gadījumos, kad DNA paziņoja datus par I pielikumā uzskaitīto ķīmisko vielu eksportu pētnieciskiem vai analītiskiem mērķiem, lai gan šāds eksports neietilpst PIC regulas piemērošanas jomā un tāpēc par šādu eksportu nav jāziņo. Datus, kas savākti 10. pantā noteiktās ziņošanas nolūkā, izmanto DNA, muitas dienesti un citas izpildes iestādes 16 dalībvalstīs. 8 DNA norādīja, ka minētos datus izmanto izpildes nodrošināšanas darbībām, turklāt 6 arī norādīja, ka izmanto tos REACH izpildes nodrošināšanas darbībām (piem., reģistrācijas prasību izpildes kontrolpārbaudē vai ierobežojumu ievērošanas pārbaudē).

4.8.ES lēmumi par importu pieņemti attiecībā uz septiņām vielām, kas uzskaitītas Roterdamas konvencijas III pielikumā Saskaņā ar konvencijas 10. pantu pusēm jāpieņem importa lēmums par katru jaunu ķīmisko vielu, kas iekļauta III pielikumā, un tas jāiesniedz Sekretariātam. Saskaņā ar PIC regulas 13. pantu Savienības lēmumus par importu pieņem ar īstenošanas aktiem, ko sagatavo Komisija, kura pēc tam tos saskaņā ar konsultēšanās procedūru iesniedz REACH komitejai atzinuma saņemšanai. Pārskata periodā lēmumus par importu Komisija pieņēma ar diviem īstenošanas lēmumiem.



Īstenošanas akts Ķīmiskās vielas Lēmuma būtība/statuss Lēmums par importu Lēmuma pamatojums Komisijas 2014. gada 15. maija Īstenošanas lēmums Azinfosmetils Jauns lēmums Galīgs Importēt nav atļauts Aizliegts lietot saskaņā ar PPPR Tehniskais pentabromdifenilēteris Jauns lēmums Galīgs Atļauts importēt tikai ar konkrētiem nosacījumiem Aizliegts lietot saskaņā ar NOP regulu, ja vien nav piemērojams īpašs izņēmums Tehniskais oktabromdifenilēteris Jauns lēmums Galīgs Atļauts importēt tikai ar konkrētiem nosacījumiem Aizliegts lietot saskaņā ar NOP regulu, ja vien nav piemērojams īpašs izņēmums Perfluoroktānsulfo-skābe, perfluoroktānsulfonāti, perfluoroktān-sulfonamīdi un perfluoroktānsulfonili Jauns lēmums Galīgs Importēt nav atļauts Aizliegts lietot saskaņā ar NOP regulu, ja vien nav piemērojams īpašs izņēmums Komisijas 2016. gada 11. februāra Īstenošanas lēmums Metamidofoss Jauns lēmums Galīgs Importēt nav atļauts Aizliegts lietot saskaņā ar PPPR Etilēnoksīds Iepriekšēja lēmuma grozījums Pagaidu Atļauts importēt tikai ar konkrētiem nosacījumiem Aizliegts lietot saskaņā ar PPPR un ierobežots lietojums saskaņā ar BR DDT Iepriekšēja lēmuma grozījums Galīgs Importēt nav atļauts Aizliegts lietot saskaņā ar NOP regulu 4.9.Vairākām trešo valstu DNA radās grūtības, apstrādājot nepārprotamas piekrišanas pieprasījumus Regulas 14. pantā noteikts, ka eksportēt I pielikuma 2. vai 3. daļā uzskaitītās ķīmiskās vielas drīkst tikai tad, kad saņemta importētājvalsts piekrišana. Tomēr eksportētāja valsts DNA, izskatot katru gadījumu atsevišķi un apspriežoties ar Komisiju, var nolemt atteikties no prasības par nepārprotamu piekrišanu, ja ķīmisko vielu, par kuru ir jāiesniedz PIC paziņojums, eksportē uz ESAO valsti (14. panta 6. punkts) vai ja 60 dienu laikā netiek saņemta atbilde no importētājvalsts un izpildās daži nosacījumi (14. panta 7. punkts). Pārskata periodā nepārprotamas piekrišanas procedūru saskaņā ar 14. pantu ieviesa 19 dalībvalstis. Tās ziņoja, ka galvenā problēma bija grūtības, ar kurām vairākas importētājvalstis saskārās nepārprotamas piekrišanas pieprasījumu apstrādē, proti, DNA vai nu atbildēja vēlāk kā pēc 60 dienu nogaidīšanas perioda, vai neatbildēja vispār. No 3362 nepārprotamas piekrišanas pieprasījumiem, ko apstrādāja DNA, atbilde tika saņemta 56 % gadījumu. Šis rādītājs pārskata perioda gaitā samazinājās (2014. gadā — 61 %, 2015. gadā — 58 %, 2016. gadā — 51 %), taču pieprasījumu skaits palielinājās. Tas izskaidro to, kāpēc Aģentūrai bija jāizsūta daudz atgādinājumu. Pirmais atgādinājums tika nosūtīts par 65 % pieprasījumu, bet otrais atgādinājums — par 42 % pieprasījumu. Par to, vai vajadzētu atteikties no prasības par nepārprotamu piekrišanu, vajadzēja lemt tikai dažām dalībvalstīm (piem., sešām — attiecībā uz eksportu uz ESAO valsti un 11 — sakarā ar to, ka nebija atbildes no importētājvalsts kompetentās iestādes), un DNA sniegtā informācija liecināja, ka īstenošana nesagādāja tikpat kā nekādas problēmas. Lai gan Aģentūra ziņoja, ka sākotnēji bija sarežģīti interpretēt gadījumus, kuros bija piemērojami 14. panta 8. punkta noteikumi, problemātisko gadījumu skaits šobrīd ir ļoti neliels. 4.10.Nespēja izpildīt prasības par informāciju, kas jāpievieno eksportētajām ķīmiskajām vielām, galvenokārt bija saistīta ar iepakojumu un SDS

Regulas 17. pantā noteikts, ka eksportētās ķīmiskās vielas ir jāiepako un jāmarķē saskaņā ar attiecīgajiem Savienības noteikumiem, ja vien importētājvalsts nepieprasa citādi. Katram importētājam kopā ar ķīmisko vielu ir jānosūta SDS, kas atbilst REACH regulas II pielikuma prasībām. Problēmas attiecībā uz pareizu informācijas pievienošanu eksportētajām ķīmiskajām vielām novēroja astoņu dalībvalstu valsts izpildes iestādes (NEA). Sešas dalībvalstis norādīja, ka šīs problēmas bija saistītas ar CLP regulas iepakojuma prasību neizpildi, savukārt vēl sešas norādīja, ka tās ir konstatējušas problēmas REACH regulas SDS prasību piemērošanā. 4.11.Visas dalībvalstis ir izveidojušas sistēmu, ar ko kontrolē to ķīmisko vielu eksportu un importu, uz kurām attiecas PIC regula Saskaņā ar PIC regulas 18. pantu dalībvalstīm ir jāizraugās iestādes, piemēram, muitas iestādes, kas kontrolēs I pielikumā uzskaitīto ķīmisko vielu importu un eksportu. Visas dalībvalstis ir izraudzījušās šīs iestādes. Muitas iestādes PIC regulas īstenošanā ir iesaistītas visās dalībvalstīs, izņemot Maltu un Apvienoto Karalisti. Četrās valstīs (Spānijā, Horvātijā, Itālijā un Slovākijā) vienīgā valsts izpildes iestāde (NEA) ir muitas pārvalde. Citas īstenošanas iestādes parasti ir vides, ķīmisko vielu un/vai veselības inspekcijas dienesti. Deviņās dalībvalstīs NEA un DNA ir vienas un tās pašas iestādes struktūrvienības. Gandrīz visās dalībvalstīs PIC regulas izpildē iesaistītās NEA ir iesaistītas arī citu ar ķīmiskajām vielām saistītu tiesību aktu izpildes nodrošināšanā (te minama CLP regula (27 dalībvalstīs), REACH regula (25 dalībvalstīs) un Biocīdu regula (22 dalībvalstīs)). Vairums dalībvalstu (18) norādīja, ka NEA rīcībā ir pietiekami resursi, lai tās varētu izpildīt savus pienākumus saskaņā ar PIC regulu. Dalībvalstis, kas uzsvēra resursu problēmas NEA, parasti norādīja uz cilvēkresursu trūkumu. Tādu vai citādu izpildes nodrošināšanas stratēģiju (tai skaitā reglamentu, rakstiskas instrukcijas utt.) ir izstrādājušas 16 dalībvalstis, un 15 dalībvalstis regulāri inspektoriem rīko mācības. Lielākā daļa dalībvalstu aprakstīja arī sankciju sistēmu, ko tās piemēro par PIC regulas pārkāpumiem. DNA pārsvarā minēja dažādu izpildes nodrošināšanas pasākumu apvienojumu (piemēram, preču atsavināšana un aizturēšana, izņemšana no tirgus, darbības apturēšana u. c.). Desmit dalībvalstis norādīja, ka NEA var izsūtīt oficiālas brīdinājuma vēstules, pieprasot nodrošināt atbilstību noteiktā termiņā. Attiecībā uz soda sankcijām par pārkāpumiem 23 dalībvalstis norādīja, ka tās uzliek naudas sodu par konkrētiem pārkāpumiem, kas bieži vien ir atkarīgs no pārkāpuma smaguma. Septiņās dalībvalstīs par ļoti nopietniem pārkāpumiem var piemērot cietumsodu. 4.12.Gandrīz visas dalībvalstis ir veikušas izpildes nodrošināšanas darbības un ir novērojušas augstu atbilstības līmeni Pārskata periodā PIC regulas kontekstā atbilstības pārbaudes veiktas 18 dalībvalstīs, bet apmeklējumi uz vietas — 15 dalībvalstīs.

Dalībvalstu skaits Saskaņā ar DNA sniegtajiem datiem muita un citas NEA ir veikušas kontroles pasākumus attiecībā uz PIC regulas aptverto ķīmisko vielu eksportu 17 dalībvalstīs, bet attiecībā uz importu — 11 dalībvalstīs. Veikto kontroles pasākumu skaits dažādās dalībvalstīs ir ļoti atšķirīgs, un, iespējams, to ietekmē PIC ķīmisko vielu eksporta un importa gadījumu skaits valstī, inspicēšanas stratēģija vai veikto kontroles pasākumu veids (piem., reaktīva kontrole vai regulāra uzraudzība). Trīs dalībvalstis ziņoja par pārkāpumiem, kas konstatēti muitas kontroles laikā, norādot, ka to skaits bija ļoti mazs. Deviņas dalībvalstis ziņoja par gadījumiem, kas konstatēti inspektoru veiktās pārbaudēs; jānorāda, ka pārkāpumu līmenis šajās dalībvalstīs ievērojami atšķīrās. Dažos gadījumos tas varētu būt saistīts ar izvēlētā kontroles pasākuma veidu (piem., reaktīvā kontrolē ir lielāka iespēja konstatēt pārkāpumus). Par 13 pārkāpumiem četrās dalībvalstīs tika piemērotas sankcijas. Dalībvalsts Muitas veiktie eksporta un importa kontroles pasākumi Muitas konstatētie pārkāpumi Inspektoru veiktie eksporta un importa kontroles pasākumi Inspektoru konstatētie pārkāpumi Austrija 561 0 16 8 Beļģija n. p. n. p. 29 10 Bulgārija 463 0 40 7 Somija 3633 n. p. 1 1 Francija 123 3 n. p. n. p. Vācija 1 1 49 21 Ungārija 35 0 93 2 Itālija 1205 9 n. p. n. p. Lietuva 0 0 2 1 Nīderlande 275 0 661 2 Apvienotā Karaliste 0 0 1 1 Inspekcijās konstatētie pārkāpumi lielākoties bija klasificējami kā ķīmiskās vielas neatbilstība eksporta paziņojumam. Tika konstatēti arī pārkāpumi saistībā ar SDS un marķēšanas prasībām. Izpildes nodrošināšanas darbību koordinēšana notiek ar Informācijas apmaiņas foruma starpniecību, un gan Aģentūra, gan DNA par foruma darbību atsaucās pozitīvi. Dažas DNA atzinīgi vērtēja PIC regulas izpildes nodrošināšanas sakarā sākto pilotprojektu. 4.13.Publicēts pirmais ziņojums saskaņā ar 20. pantu Saskaņā ar 20. pantu Komisijai, kurai palīdz Aģentūra un dalībvalstis, ir jāsekmē zinātniskās, tehniskās, ekonomiskās un juridiskās informācijas sniegšana citām valstīm par ķīmiskajām vielām, uz kurām attiecas PIC regula. Tādēļ Aģentūrai reizi divos gados ir jāsagatavo ziņojums par visu nosūtīto informāciju. Pirmo apkopojumu par informāciju, kas nosūtīta trešām valstīm, Aģentūra publicēja 2016. gada novembrī , un tas aptvēra PIC regulas īstenošanas pirmos divus gadus (2014–2015). Komisijas un dalībvalstu nosūtītās informācijas vākšana Aģentūrai nesagādāja nekādas grūtības. Vienīgā problēma bija kopā ar Komisiju un dalībvalstīm definēt ziņojuma tvērumu, jo tas bija pirmais šāda veida ziņojums. Komisija 2014.–2015. gadā saņēma divus informācijas pieprasījumus un 2016. gadā — četrus, uz kuriem tā arī atbildēja. 4.14.Vairākas DNA un Aģentūra ir piedalījušās tehniskās palīdzības pasākumos

Saskaņā ar 21. pantu Komisijai, DNA un Aģentūrai ir jāsadarbojas un jāveicina tehniskās palīdzības sniegšana, jo īpaši palīdzot jaunattīstības valstīm un ekonomikas pārkārtošanas procesā esošajām valstīm īstenot konvenciju un attīstīt infrastruktūru, spējas un ekspertīzi, kas nepieciešamas, lai pareizi pārvaldītu ķīmiskās vielas visā to dzīves ciklā. Piecas dalībvalstis piedalījās sadarbības pasākumos, un sešas — projektos vai starptautiskās darbībās, kas saistītas ar spēju veidošanu ķīmisko vielu pārvaldībā. DNA darbības ietvēra tehniskās ekspertīzes vai tehniskās informācijas nodrošināšanu, izmantojot mācību seminārus, apmeklējumus, mērķsadarbības projektus utt. Aģentūra organizēja vairākus spēju veidošanas pasākumus vai tajos piedalījās, un tādējādi sniedza palīdzību ES kandidātvalstīm vai skaidroja trešo valstu iestādēm attiecīgos PIC regulas noteikumus un to atšķirības ar konvencijas noteikumiem. 4.15.ePIC lietotāji pārsvarā atzinuši, ka šis IT rīks ir viegli lietojams un palīdz viņiem darbā Kā paredzēts Regulā (ES) Nr. 649/2012, Aģentūra izstrādāja un turpina uzturēt IT rīku (ePIC), kas atvieglo PIC regulas īstenošanu. ePIC sāka darboties 2014. gada septembrī, neilgi pēc regulas stāšanās spēkā, un ar to tika aizstāta iepriekš izmantotā EDEXIM datubāze. ePIC var piekļūt ikviena iesaistītā persona: Komisija, DNA, izpildes iestādes, Aģentūra, eksportētāji, importētāji un muitas darbinieki. Kopumā DNA atzina, ka ePIC ir viegli lietojams un tām neradās būtiskas lietošanas problēmas. Arī nozares dalībnieku atsauksmes, ko saņēma Aģentūra un DNA, kopumā bija pozitīvas, tāpat kā muitas dienestu un izpildes iestāžu atsauksmes. 4.16.Relevantā informācija un dati ir publiski pieejami PIC regulā vairākās vietās prasīts darīt informāciju un datus pieejamus sabiedrībai, un Aģentūra šīs prasības ir pienācīgi izpildījusi. Aģentūra ir izveidojusi īpaši PIC regulai veltītu tīmekļa lapu, kurā ir izskaidrots šā tiesību akta saturs un dažādās procedūras. Papildus šajā tīmekļa lapā pieejama arī šāda informācija: ·saite uz minēto tiesību aktu un tā grozījumiem, ·ziņojumi saskaņā ar 10. pantu par eksportēto un importēto PIC ķīmisko vielu faktiskajiem daudzumiem, ·ziņojumi saskaņā ar 20. pantu par informācijas apmaiņu. Kā noteikts PIC regulā, Aģentūra ir izveidojusi arī datubāzi, kurā pieejama šāda informācija: